**Informatīvais ziņojums**

**par Eiropas Savienības Tieslietu un iekšlietu ministru padomes**

**2018.gada 12. - 13.jūlija neformālajā sanāksmē iekļautajiem iekšlietu jomas jautājumiem**

2018.gada 12. - 13.jūlijā Insbrukā, Austrijā, notiks Eiropas Savienības (turpmāk – ES) Tieslietu un iekšlietu ministru padomes (turpmāk – Padomes) neformālā sanāksme. Sanāksmes darba kārtībā provizoriski ir iekļauti šādi iekšlietu jomas jautājumi:

* **Vīnes process un policijas sadarbība**

2018.gada 12.-13.aprīlī Vīnē, Austrijā, norisinājās Zalcburgas foruma Vīnes procesa Ministru konference. Tās ietvaros ES dalībvalstu, kuras uzņēmās/-ies ES Padomes prezidentūras pienākumus laikā no 2016.gada otrās puses līdz 2022.gada otrajai pusei, proti, Slovākijas, Maltas, Igaunijas, Bulgārijas, Austrijas, Rumānijas, Somijas, Horvātijas, Vācijas, Portugāles, Slovēnijas, Francijas un Čehijas iekšlietu ministri, ministru vietnieki un/vai pārstāvji, kā arī Ungārijas iekšlietu ministrs un Polijas iekšlietu ministra vietnieks kā Zalcburgas foruma locekļi apstiprināja deklarāciju *(turpmāk – Vīnes procesa deklarācija)*.

Vīnes procesa deklarācijā iepriekšminētās ES dalībvalstis pauž gatavību cieši sadarboties “Vīnes procesa” ietvaros, lai kopā ar Eiropas Komisiju, ES aģentūrām un citiem attiecīgajiem partneriem, tostarp akadēmiķiem un pilsoniskās sabiedrības pārstāvjiem, izveidotu ES Drošības Savienību, kura fokusējas uz pilsoņiem, ir pret krīzēm noturīga un pēc iespējas uz nākotni vērsta.

Lai to sasniegtu, Vīnes procesa deklarācijā ir identificēti pieci sākotnējie uzdevumi, attiecībā uz kuriem sadarbība būtu pastiprināma:

1. ES ārējās robežas aizsardzības stiprināšana;
2. pret krīzēm noturīgas ES patvēruma sistēmas izveide;
3. vardarbīgā ekstrēmisma un terorisma pamatā esošo cēloņu novēršana;
4. Eiropas policijas sadarbības stiprināšana, īpašu uzmanību pievēršot cilvēktirdzniecības un cilvēku kontrabandas apkarošanai un uz sabiedrību vērstam policijas darbam;
5. digitālās drošības aizsardzība.

Sanāksmē plānots ministrus iepazīstināt ar Vīnes procesa koncepciju, kā arī plānota ministru viedokļu apmaiņa par policijas sadarbības stiprināšanu cīņā ar cilvēktirdzniecību un diskusija par policijas darbu, kas vērsts uz sabiedrību.

**Latvijas viedoklis**:

*Latvija ņem vērā, ka Vīnes procesa sākotnējais mērķis ir nodrošināt neformālu diskusiju par ES drošības jautājumiem esošo un topošo ES Padomes prezidentūru starpā. Latvija šobrīd konceptuāli uzskata, ka būtu saglabājams Vīnes procesa sākotnējais mērķis, proti, Vīnes procesam būtu jāturpina darboties kā neformālam ideju ģeneratoram ienākošo ES Padomes prezidentūru vajadzībām, dodot iespēju šajā procesā piedalīties un sniegt ieguldījumu visām dalībvalstīm.*

*Vienlaikus Latvija uzver, ka Vīnes process nedrīkst dublēt jau esošās formālās ES līmeņa iniciatīvas, it īpaši ES Iekšējās drošības stratēģiju 2015. – 2020.gadam (turpmāk – ES IDS). Latvija uzskata, ka ES IDS nepieciešamības gadījumā var tikt aktualizēta, iekļaujot tajā arī Vīnes procesa ietvaros izkristalizējušos pasākumus. Ievērojot minēto, Latvija šobrīd ir skeptiska par jauna stratēģiska dokumenta – Vīnes programmas – nepieciešamību.*

*Attiecībā uz policijas sadarbības stiprināšanu Latvija uzskata, ka galvenais uzsvars būtu liekams uz esošo iniciatīvu pēc iespējas efektīvāku praktisko īstenošanu, kā arī praktiskās sadarbības stiprināšanu starp dalībvalstīm un atsevišķos gadījumos attiecīgajām trešajām valstīm (labās prakses apmaiņa, operatīvās sadarbības stiprināšana starp dalībvalstīm, kā arī trešajām valstīm, pilotprojektu īstenošana u.c.). Latvija ir pārliecināta, ka jaunu pasākumu un iniciatīvu apsvēršanai un izveidei būtu jāpievēršas tikai tādā gadījumā, ja pēc rūpīga esošo pasākumu izvērtējuma tiek secināts, ka tie nav pietiekami un nesniedz gaidīto pienesumu.*

* **Eiropadomes secinājumu**[[1]](#footnote-1) **migrācijas jomā *follow-up***

2018.gada 28.jūnijā notikušajā Eiropadomē ES valstu un valdību vadītāji atkārtoti apstiprināja, ka funkcionējošas ES migrācijas politikas priekšnoteikums ir visaptveroša pieeja, nodrošinot efektīvāku ES ārējo robežu aizsardzību, pastiprinot pasākumos ārējā dimensijā un arī iekšējā dimensijā.

Eiropadomes secinājumi cita starpā paredz reģionālo izsēdināšanas platformu trešajās valstīs koncepta izstrādi un kontrolētu centru izveidi ES. Gan platformas, gan centrus paredzēts veidot, lai stiprinātu cīņu ar cilvēktirdzniecību un nelikumīgu pārvietošanu un atturētu cilvēkus no došanās bīstamajā ceļā pāri Vidusjūrai uz ES. Plānots, ka tajos ātri tiks izvērtēts, vai personai ir tiešām nepieciešama starptautiskā aizsardzība, vai arī šīs personas ir atgriežamas to izcelsmes vai iepriekšējās mītnes valstī.

Dalībvalstis uz brīvprātības pamatiem varēs piedalīties personu, kurām nepieciešama starptautiskā aizsardzība, pārvietošanā.

Sanāksmē plānota ministru neformāla viedokļu apmaiņa par Eiropadomes piedāvāto jauno pieeju.

**Latvijas nostāja:**

*Latvija piekrīt, ka ilgtspējīgai ES migrācijas politikai ir nepieciešama visaptveroša pieeja, stiprinot robežapsardzību, paaugstinot atgriešanas efektivitāti, stiprinot cīņu ar cilvēktirdzniecību un nelikumīgu pārvietošanu, kā arī īstenojot stratēģisku sadarbību ar trešajām valstīm.*

*Latvija ir atvērta jauniem risinājumiem cīņā ar cilvēktirdzniecību un nelikumīgu pārvietošanu un migrantu došanos bīstamajā ceļā novēršanā. Vienlaikus Latvija atkārtoti uzsver, ka dalība jebkādos pārvietošanas pasākumos var tikt īstenota tikai uz brīvprātības pamatiem.*

Iekšlietu ministrs Rihards Kozlovskis

06.07.2018. 08:13

681

Eiropas lietu un starptautiskās sadarbības departamenta

Eiropas lietu nodaļas vadītāja

I.Muceniece

67219170

[iveta.muceniece@iem.gov.lv](mailto:iveta.muceniece@iem.gov.lv)

1. EUCO 9/18 [↑](#footnote-ref-1)